ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Данъчното облагане на енергийните продукти и електроенергията в Съюза се урежда с Директива 2003/96/ЕО на Съвета[1] (наричана по-долу „Директивата за енергийното данъчно облагане“ или „директивата“).

Съгласно член 19, параграф 1 от директивата в допълнение към разпоредбите, предвидени по-специално в членове 5, 15 и 17 от нея, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или намаление на нивата на данъчно облагане поради специфични съображения.

Целта на настоящото предложение е да позволи на Швеция да прилага, в определени граници, намалена ставка на акциза върху електроенергията, консумирана от домакинствата и дружествата в сектора на услугите в някои райони в северна Швеция. Целта на настоящата мярка е да компенсира по-високите разходи за отопление в тези райони, причината за които са специфичните местни климатични условия.

Искането и неговият общ контекст

Съгласно член 19, параграф 1 от директивата Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.

Решение 2005/231/ЕО на Съвета[2], изменен с Решение 2006/503/ЕО на Съвета[3] дава право на Швеция да приложи намалена данъчна ставка върху електроенергията, консумирана от домакинствата и дружествата в сектора на услугите в някои общини, изброени в приложението към решението. Намаленият данък следва да бъде пропорционален на допълнителните разходи за отопление, дължащи се на северното разположение, в сравнение с останалата част от Швеция, като намалената ставка трябва да съответства на изискванията на Директива 2003/96/ЕО, и по-специално на минималните ставки, заложени в член 10 от нея. Срокът на действие на това разрешение изтича на 31 декември 2011 г.

С писмо от 8 юни 2011 г. съгласно член 19 от директивата Швеция информира Комисията, че възнамерява да продължи да прилага тази намалена данъчна ставка. Това намаление няма да надхвърля 96 SEK/MWh, или 10,40 EUR[4] Швеция поиска редуцирането да бъде разрешено за срок от шест години, т.е. до 31 декември 2017 г., което представлява максималният срок, посочен в член 19, параграф 2 от директивата.

Основанието, което Швеция посочва за тази мярка, са целите, свързани с политиката за сближаване, политиката на регионално ниво и в областта на околната среда. Швеция подчертава факта, че националните данъчни ставки върху електроенергията значително надхвърлят минималните нива за данъчно облагане, както се препоръчва в Директива 2003/96/ЕО, и поради това националната данъчна система насърчава в по-голяма степен енергийната ефективност, отколкото се изисква от минималните ставки на ЕС. Въпреки това, според шведските власти това високо общо ниво на данъчно облагане може да бъде поддържано само ако северните райони, които са в конкурентно неизгодна позиция поради климатичните условия, получат разрешение за намаление на данъка. Освен това тази мярка ще намали разликите в разходите за отопление между различните части на страната и така ще допринесе за постигането на целите на регионалната и на кохезионната политика на ЕС.

По отношение на естеството на неблагоприятното положение вследствие на климатичните различия, шведските власти повтарят заявеното в предишни искания, а именно, че разходите за отопление са, средностатистически, 25 % по-високи в северните райони, тъй като там отоплителният период е по-дълъг.

Загубата на приходи, която е резултат от намалената до 96 SEK/MWh ставка, се изчислява на 910 милиона SEK, или 99 милиона EUR годишно.

- Прилагане на мярката

Мярката се разрешава под формата на намалена данъчна ставка. Тази намалена данъчна ставка се прилага пряко при данъчното облагане.

- Приложно поле

Шведските власти заявиха, че географската диференциация е въведена на основата на обективни данни, свързани със стойността на средната температура. На това основание намалената данъчна ставка се прилага във всички общини в регионите Norrbotten, Västerbotten и Jämtland, както и в общините Sollefteå, Ånge, Örnsköldsvik, Ljusdal, Malung, Mora, Orsa, Älvdalen и Torsby. Мярката е ограничена до домакинствата и дружествата от сектора на услугите, тъй като само тези групи плащат пълния данък върху електроенергията. Поради факта, че от друга страна електроенергията, консумирана от производствените отрасли се облага с по-нисък данък, горепосочената мярка не засяга дружествата в този сектор.

Според шведските власти, мярката позволява на нейните бенефициери в северните райони на страната да се радват на същите условия като същите групи потребители в южна Швеция.

- Аргументи на шведските органи по отношение на въздействието на мярката върху вътрешния пазар

Швеция не счита, че мярката би оказала въздействие върху правилното функциониране на вътрешния пазар. Шведските власти считат, че въпреки вероятното въздействие на мярката върху търговията между държавите-членки, дължащо се на намалените разходи на дружествата в сектора на услугите в северна Швеция, това въздействие ще остане ограничено, тъй като повечето дружества в този сектор обикновено извършват дейността си в определен географски район.

- Действащи разпоредби в областта на предложението

Директива 2003/96/EО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията.

Оценка на мярката съгласно член 19 от Директива 2003/96/ЕО

- Специфични съображения

Съгласно член 19, параграф 1, първа алинея от директивата:

„В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.“

Мярката, предвидена от Швеция, се състои в намаляването на акциза върху електроенергията, консумирана от домакинствата и дружествата в сектора на услугите в северна Швеция. Швеция акцентира върху две цели на мярката. Шведските власти декларират на първо място, че намалената данъчна ставка има непряко положително въздействие върху околната среда, тъй като позволява облагането с по-висок общ данък, отколкото би било възможно при други обстоятелства. В това отношение Комисията отбелязва, че изискванията за опазване на околната среда са сами по себе си вече неделима част от Директива 2003/96/EО[5] и следователно не могат да бъдат признати за специфични съображения. Въпреки това, като цяло директивата не позволява да се задоволят нуждите на регионите с по-специфични климатични условия. В този контекст целта да се допринесе към поддържането на сравнително високо ниво на данъчно облагане, като се избягва иначе прекомерната тежест в региони с такива условия чрез намалената ставка, може да се счита за специфично съображение.

Освен това Швеция съобщава, че намалението приблизително отговаря на цялостните разходи за отопление за потребителите в северна Швеция, като разходите се поемат от потребителите в други части на страната, поради което целта му е постигането на заложените в регионалните и кохезионни политики цели.

На това основание също може да се счита, че поисканото разрешение се аргументира със специфични съображения.

- Съгласуваност с други политики и цели на Съюза

Общата данъчна ставка върху електроенергията, приложима спрямо домакинствата и дружествата в сектора на услугите в Швеция, е 283 SEK или 30,70 EUR/MWh, а същевременно минималната ставка в ЕС е 1 EUR/MWh за нестопанско потребление[6]. С прилагането на предложеното намаление, ставката в северна Швеция става минимум 187 SEK/MWh, или 20,29 EUR/MWh. Тъй като нивата на данъчно облагане на електроенергията са значително над минималната ставка както в северна Швеция, така и в останалите части на страната, то е реалистично да се предположи, че посоченото намаление в данъчната ставка действително допринася непряко за постигането на по-високо общо ниво на опазване на околната среда по начина, описан от шведските власти.

В този контекст целта на мярката е частично да компенсира по-високите разходи за отопление в районите, където се прилага намалената данъчна ставка. Според шведските власти, климатичните условия в тези райони водят до средна консумация на електроенергия, която е около 25 % по-висока от тази в останалите части на страната, най-вече поради по-дългия отоплителен период.

В това отношение Комисията отбелязва, че предвид последните нива в цените на електроенергията в Швеция, намалението на цените в резултат на предложената мярка ще бъде значително под 25 % за всички съответни потребителски групи. Съгласно най-новите данни на Евростат за ценовите нива, това намаление варира от 3,1 % до 6,8 % в зависимост от нивото на потребление на домакинствата и съответните предприятия[7].

Така размерът на облекчението остава под размера на допълнителните разходи за отопление в съответните региони. В резултат на това данъчният стимул за ефикасно използване на енергията се поддържа на равнище, което е най-малко равно на това, преобладаващо в останалите части на Швеция.

Следователно може да се заключи, че мярката е съвместима с политиките на ЕС в областта на здравеопазването, опазването на околната среда, енергетиката и транспорта.

При така описаните обстоятелства мярката изглежда приемлива също и с оглед на правилното функциониране на вътрешния пазар и необходимостта от осигуряване на лоялна конкуренция. Особено поради отдалечеността на районите, където ще се прилага мярката и обстоятелството, че тя обхваща само домакинствата и предприятията в сектора на услугите, не се очаква тя да доведе до сериозни изменения в конкуренцията или до промени в моделите на търговия между държавите-членки. В заключение се припомня, че съществува намалена ставка за въпросните райони от 30 години без това да предизвиква, доколкото е известно на Комисията, проблеми във връзка с правилното функциониране на вътрешния пазар или във връзка с други цели на политиките на ЕС.

- Срок на прилагане на мярката и развитие на правната рамка на ЕС за данъчно облагане на енергийните продукти

Комисията предлага за срок на прилагане да бъде определен максималният, разрешен от Директива 2003/96/ЕО, т.e. шест години. Този срок изглежда подходящ, за да разполагат съответните предприятия и потребители с достатъчно ниво на сигурност.

Относно бъдещото развитие на съществуващата правна рамка, и по-конкретно предложението за изменение на Директива 2003/96/ЕО, подадено от Комисията на 13 април, 2011 г. [COM(2011)169], се припомня, че приемането на това предложение няма да доведе до промяна в настоящите правила по начин, който е свързан с прилагането на предложеното тук разрешение. Следователно в тази насока няма нужда да се осигуряват конкретни предпазни мерки.

Правила за държавна помощ

След предвиденото от Швеция намаление, данъчната ставка върху електроенергията в съответните региони все още ще бъде съобразена с минималното ниво на облагане съгласно член 10 от Директива 2003/96/ЕО. Освен това разрешението на Съвета ще влезе в сила от 1 януари 2012 г. до 31 декември 2017 г. (тоест за по-малко от 10 години). Поради това мярката попада в обхвата на така наречения Общ регламент за групово освобождаване (Регламент (ЕО) № 800/2008)[8] и следователно е освободена от изискването за предварително уведомяване.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

Консултация със заинтересованите страни

Настоящото предложение се основава на искане, отправено от Швеция, и засяга само тази държава-членка.

Набиране и използване на експертни становища

Не бяха необходими външни експертни становища.

Оценка на въздействието

Настоящото предложение се отнася до предоставяне на разрешение за отделна държава-членка по нейно искане.

3. ПРАВНИ ЕЛЕМЕНТИ НА ПРЕДЛОЖЕНИЕТО

Целта на предложението е на Швеция да се предостави разрешение за дерогация от общите разпоредби на Директива 2003/96/ЕО на Съвета и да прилага, в рамките на определени граници, диференцирани нива на данъчно облагане за електроенергия.

Правно основание

Член 19 от Директива 2003/96/ЕО на Съвета.

Принцип на субсидиарност

Областта на косвеното данъчно облагане, включена в обхвата на член 113 от Договора за функционирането на Европейския съюз (ДФЕС), не е сама по себе си от изключителната компетентност на ЕС по смисъла на член 3 от ДФЕС.

Упражняването от страна на държавите-членки на техните съвместни правомощия в тази област обаче е строго определено и ограничено от действащото право на ЕС. В съответствие с член 19 от Директива 2003/96/ЕО единствено Съветът разполага с правомощията да предоставя разрешение на държава-членка да въведе допълнително освобождаване или намаление по смисъла на посочената разпоредба. Самите държави-членки не могат да заместят Съвета.

Поради това предложението е в съответствие с принципа на субсидиарност.

Принцип на пропорционалност

Предложението е в съответствие с принципа на пропорционалност. Данъчното намаление не надхвърля необходимото за постигане на въпросната цел.

Избор на инструменти

Предложени инструменти: решение на Съвета.

Член 19 от Директива 2003/96/ЕО предвижда единствено този вид мярка.

4. ОТРАЖЕНИЕ ВЪРХУ БЮДЖЕТА

От мярката не произтича финансова и административна тежест за ЕС. Следователно предложението не оказва въздействие върху бюджета на ЕС.

2011/0403 (NLE)

Предложение за

РЕШЕНИЕ НА СЪВЕТА

за разрешаване на Швеция да прилага намалени ставки на данъчно облагане на електроенергията, консумирана от домакинствата и дружествата в сектора на услугите, разположени в някои райони на северна Швеция, съгласно член 19 от Директива 2003/96/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2003/96/EО на Съвета от 27 октомври 2003 година относно преструктурирането на правната рамка на Общността за данъчно облагане на енергийните продукти и електроенергията[9], и по-специално член 19, параграф 1 от нея,

като взе предвид предложението на Европейската комисия,

като има предвид, че:

1. Решение 2005/231/ЕО на Съвета[10], изменено с Решение 2006/503/ЕО на Съвета[11] дава право на Швеция да прилага до 31 декември 2011 г. намалена ставка на акциза върху електроенергията, консумирана от домакинствата и предприятията в сектора на услугите в някои райони в северна Швеция съгласно член 19 на Директива 2003/96/ЕО.

2. С писмо от 8 юни 2011 г. Швеция отправи искане за разрешение да продължи да използва намалена ставка на акциза върху електроенергията, консумирана от същите бенефициери за период от още шест години, тоест до 31 декември 2017 г. Намалението ще бъде ограничено до 96 SEK/MWh.

3. В съответните райони разходите за отопление са средно 25 % по-високи, отколкото в останалите части на страната поради по-дългия отоплителен период. Намаляването на разходите за електроенергия за домакинствата и предприятията в сектора на услугите в тези райони намалява разликата между общите разходи за отопление на потребителите в северна Швеция и тези, които понасят потребителите в останалите части на страната. С оглед на това мярката допринася за постигането на целите на регионалната и кохезионната политика. Освен това мярката позволява на Швеция да прилага обща данъчна ставка за електроенергията, която е по-висока, отколкото би било възможно с други средства и така косвено допринася за постигането на целите на политиката в областта на околната среда.

4. Намаляването на данъчната ставка не трябва да е по-голямо от необходимото, за да се компенсират допълнителните разходи за отопление на домакинствата и предприятията в сектора на услугите в северна Швеция.

5. Намалените ставки за данъчно облагане ще надхвърлят минималните ставки, постановени в член 10 от Директива 2003/96/ЕО.

6. Предвид отдалечеността на районите, където се прилага, фактът, че намалението не трябва да надхвърля допълнителните разходи за отопление в северна Швеция и че мярката обхваща само домакинствата и предприятията в сектора на услугите, не се очаква тя да доведе до значителни изменения в конкурентната среда или до промени в търговията между държавите-членки.

7. Следователно мярката е приемлива от гледна точка на правилното функциониране на вътрешния пазар и необходимостта от осигуряване на лоялна конкуренция и е съвместима с политиките на Европейския съюз в областта на здравеопазването, околната среда, енергетиката и транспорта.

8. С цел да бъде осигурено достатъчно ниво на сигурност на засегнатите предприятия и потребители, следва на Швеция да бъде разрешено да прилага намалена данъчна ставка за електроенергията във връзка с потреблението в северна Швеция до 31 декември 2017 г.

9. Следва да се гарантира, че разрешението съгласно Решение 2005/231/ЕО, дадено на подобно основание за предишен период, остава в сила без прекъсване, дължащо се на времеви период между изтичането на срока на валидност на посоченото решение и на влизането в сила на настоящото решение,

ПРИЕ НАСТОЯЩОТО РЕШЕНИЕ:

Член 1

10. На Швеция се разрешава да прилага намалена данъчна ставка за електроенергията, консумирана от домакинствата и предприятията в сектора на услугите, разположени в общините, изброени в приложението. Намалението спрямо стандартната национална данъчна ставка за електроенергия няма да бъде по-голямо, отколкото е необходимо, за да се компенсират допълнителните разходи за отопление, дължащи се на северното географско разположение в сравнение с останалите части на Швеция, и няма да надхвърля 96 SEK/MWh.

11. Намалените ставки трябва да съответстват на изискванията на Директива 2003/96/ЕО и по-специално на минималните данъчни ставки, постановени в член 10 от нея.

Член 2

Настоящото решение се прилага от 1 януари 2012 г. и срокът му на действие изтича на 31 декември 2017 г.

Член 3

Адресат на настоящото решение е Кралство Швеция.

Съставено в Брюксел на […] година.

За Съвета

Председател

Приложение

Региони | Общини |

Norrbottens län | Всички общини |

Västerbottens län | Всички общини |

Jämtlands län | Всички общини |

Västernorrlands län | Sollefteå, Ånge, Örnsköldsvik, |

Gävleborgs län | Ljusdal, |

Dalarnas län | Malung, Mora, Orsa, Älvdalen |

Värmlands län | Torsby |

[1] Директива 2003/96/ЕО на Съвета от 27 октомври 2003 г. относно преструктурирането на правната рамката на Общността за данъчно облагане на енергийните продукти и електроенергията, ОВ L 283, 31.10.2003 г., стр. 51.

[2] ОВ L 72, 18.3.2005 г., стр. 27.

[3] ОВ L 199, 21.7.2006 г., стр. 19.

[4] Съгласно обменния курс от 1 октомври 2010 г. (9,2183 SEK = 1 EUR), виж член 13, параграф 1 на Директива 2003/96/ЕО.

[5] Вж. по-специално съображения 6 и 7

[6] На основание на член 11, параграф 4 от Директива 2003/96/ЕО държавите-членки могат да ограничат приложението на намалената данъчна ставка за стопанско потребление. Съгласно горепосоченото, Швеция всъщност прилага данъчната ставка за нестопанско потребление както спрямо домакинствата, така и спрямо предприятията в сектора на услугите.

[7] Източник : Данни на Евростат за цените от втората половина на 2010 г. Статистическите данни обхващат нестопанското потребление в категории DA (консумация под 1 000 kWh) до DE (консумация над 15 000 kWh).

[8] Регламент (ЕО) № 800/2008 на Комисията от 6 август 2008 година относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване), ОВ L 214, 9.8.2008 г.

[9] ОВ L 283, 31.10.2003 г., стр. 51.

[10] ОВ L 72, 18.3.2005 г., стр. 27.

[11] ОВ L 199, 21.7.2006 г., стр. 19.